**Til**

**Følgegruppen for behandling og pleje**

**Att. Arne Vesth**

# FÆLLESKOMMUNALT HØRINGSSVAR- SAMARBEJDSAFTALE VEDRØRENDE SÅRBARE GRAVIDE

De syddanske kommuner takker for det fremsendte høringsudkast til en samarbejdsaftale vedrørende sårbare gravide. Kommunerne bakker op om aftalen, som fremstår gennemarbejdet, overskuelig og velbeskrevet. Kommunerne har i flere omgange efterspurgt fokus på samarbejdet omkring de sårbare gravide, og samarbejdsaftalen vurderes at bidrage til dette på en relevant og konstruktiv måde. Kommunerne ser således frem til, at aftalen bliver implementeret.

**Specifikke kommentarer**

* Side 3, afsnit 6: Følgende beskrives: ”*Det er intentionen at kommunikere relevant information angående implementering/omsætning af den socialfaglige handleplan ud til relevante samarbejdspartnere, herunder kommunikation til fødsels-/ og barselsafsnit om eventuel hensynstagen ved/efter fødsel”.* Kommunerne ønsker, at ”sundhedsplejen” tilføjes i denne sammenhæng, da det er vigtigt, at begge parter får den samme information på samme tid.
* Side 6, figur: Figuren giver et fint overblik over det enkelte forløb afhængigt af niveau.
* Side 7, afsnittet om Sundhedsplejen: Det beskrives, at gravide med særlige behov oftest vil være i kontakt med sundhedsplejersken allerede i graviditeten – men det beskrives ikke, hvordan denne kontakt er opstået. Kommunerne foreslår, at det fremgår, at jordemødrene har en forpligtelse til at sikre, at sundhedsplejersken bliver informeret, når der er tale om en gravid med særlige behov (herunder gravide i familieambulatoriet, som er niveau 4).
* Side 9, videndeling og kompetenceniveau: Det er en god idé, at der afholdes en årlig temadag for parterne, som er involveret i samarbejdsaftalen. Det fremgår ikke af samarbejdsaftalen, hvem der har ansvaret for, at temadagen afholdes, og kommunerne anbefaler, at ansvaret for dette afklares.